FÆLLES HOLDNING (EF) Nr. 59/96 fastlagt af Rådet den 23. juli 1996 med henblik på vedtagelse af Rådets forordning (EF) nr. . . ./96 af . . . om fortsat anvendelse af den særlige støtteordning for traditionelle AVS-leverandører af bananer, der blev indført ved forordning (EF) nr. 2686/94 (96/C 333/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 W,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og ud fra følgende betragtninger:

Protokol nr. 5 om bananer, der er knyttet til fjerde AVS-EF-konvention, fastsætter, at ingen AVS-stat med hensyn til sin udførsel af bananer til Fællesskabets markeder stilles ringere end tidligere eller i øjeblikket, for så vidt angår den pågældende stats adgang til de traditionelle markeder og dens fordele på disse markeder;

hidtil har de traditionelle AVS-leverandører af bananer på grundlag af nationale markedsordninger kunnet afsætte deres produktion på deres traditionelle markeder og opnå en passende indkomst på disse markeder;

den fælles markedsordning for bananer, der er indført ved forordning (EØF) nr. 404/93 (4) fastlægger reglerne for, hvorledes de traditionelle AVS-leverandører fortsat kan opretholde de fordele, de har haft på Fællesskabets marked, i overensstemmelse med Fællesskabets forpligtelse som angivet ovenfor;

der er imidlertid risiko for, at indførelsen af den nye markedsordning og den nødvendige tilpasning dertil bringer AVS-forsyningsordningen i fare;

det er nødvendigt, at der gøres en særlig indsats med henblik på tilpasning til de nye markedsvilkår for at udnytte de tilbudte muligheder fuldt ud;

markedsstrukturen, markedets art og den fornødne markedsføringsindsats for at bevare en plads på dette marked udgør nye elementer, hvoraf nogle hverken kunne forudses af de traditionelle AVS-leverandører eller af de virksomheder, der distribuerer deres produkter;

der bør derfor stilles yderligere finansiel og faglig bistand til rådighed ud over den, der allerede ydes inden for rammerne af fjerde AVS-EF-konvention, til gennemførelse af programmer, der tilsigter at hjælpe producenterne til at tilpasse sig de nye markedsvilkår og særlig til at forbedre kvaliteten, markedsføringen og konkurrenceevnen;

de nye markedsvilkår vil kunne resultere i midlertidige markedsforstyrrelser, særlig i de dele af Fællesskabets marked, som traditionelt er blevet forsynet af AVS-staterne;

forstyrrelserne vil i alvorlig grad kunne påvirke AVS-staternes indtjening på markedet og dermed den pågældende produktions fortsatte levedygtighed;

der bør derfor ydes finansiel bistand, således at AVS-staterne kan bevare deres plads på markedet, indtil markedet stabiliserer sig, og det kan give et rimeligt afkast;

indkomststøtten bør udgøre et supplement til overførslerne under ordningen til stabilisering af eksportindtægter (Stabex), der udløses af de samme omstændigheder;

indkomststøtten bør derfor beregnes på samme måde som Stabex-overførslerne;

ved forordning (EF) nr. 2686/94 (5) er der indført en støtteordning i form af indkomsstøtte;

nævnte forordning udløber den 28. februar 1996;

de statistiske oplysninger, der er nødvendige til beregningen af Stabex-overførslerne og af indkomststøtten for det foregående år, foreligger først i andet kvartal hvert år, hvorfor den ordning, der er fastlagt ved forordning (EF) nr. 2686/94, fortsat bør anvendes indtil den 31. december 1996 for at overholde alle kravene i Stabex;

ved denne forordning indføres der også en faglig og finansiel bistand som supplement til den, der er fastsat i fjerde AVS-EF-konvention; den ydes som bistand til gennemførelse af programmer, som skal hjælpe leverandørerne til at tilpasse sig de nye markedsvilkår -

UDSTEDT FØLGENDE FORORDNING:

Artikel 1

Der indføres en særlig støtteordning for traditionelle AVS-leverandører af bananer. Støtten kan tage form af faglig og finansiel bistand og/eller indkomststøtte.

Artikel 2

I denne forordning forstås ved:

- traditionelle AVS-leverandører, de AVS-stater, der er opført i bilaget

- bananer, friske eller tørrede bananer henhørende under KN-kode 0803, med undtagelse af pisang.

AFSNIT I FAGLIG OG FINANSIEL BISTAND

Artikel 3

1. Der ydes faglig og finansiel bistand til traditionelle AVS-leverandører med henblik på at hjælpe disse leverandører med at tilpasse sig de nye markedsvilkår, der følger af indførelsen af en fælles markedsordning for bananer.

2. Den faglige og finansielle bistand ydes som bidrag til gennemførelse af programmer inden for banansektoren med henblik på at virkeliggøre et eller flere af følgende mål:

- forbedre kvaliteten

- tilpasse produktions-, distributions- og afsætningsforholdene til de kvalitetsnormer, der er omhandlet i artikel 2 i forordning (EØF) nr. 404/93

- oprette producentorganisationer, der skal virke for en forbedring af produkternes afsætning og konkurrencedygtighed

- udforme en produktions- og/eller afsætningsstrategi, der opfylder kravene på markedet i Fællesskabet som følge af den fælles markedsordning for bananer

- bistå ved uddannelse, spredning af oplysninger om markedet, indførelse af miljøvenlige produktionsmetoder, forbedring af distributionsinfrastrukturen, forbedring af handelsrelaterede og finansielle tjenesteydelser til bananproducenterne og/eller forbedring af konkurrenceevnen.

3. Der kan ydes bistand til programmer med lignende målsætninger, som i øjeblikket finansieres i henhold til fjerde AVS-EF-konvention eller af offentlige myndigheder i medlemsstater, der er part i nævnte konvention, når en sådan bistand kan medføre en hurtigere gennemførelse af programmerne.

Artikel 4

Kommissionen træffer afgørelse om programmets støtteberettigelse og om støtteniveauet efter høring af den berørte traditionelle AVS-leverandør. Den tager tillige hensyn til det planlagte programs sammenhæng med den pågældende AVS-stats generelle udviklingsmål og dets virkninger for det regionale samarbejde med andre bananproducenter, særlig producenter i Fællesskabet.

AFSNIT II INDKOMSTSTØTTE

Artikel 5

1. Traditionelle AVS-leverandører er inden for de grænser, der er angivet i artikel 15, nr. 1, i forordning (EØF) nr. 404/93 berettiget til indkomststøtte.

2. Indkomststøtten udbetales, når et fald i indkomsten fra udførslen til Fællesskabet af bananer, der opfylder de fælles normer, direkte kan tilskrives forhold på markedet, der er opstået som følge af indførelsen af den fælles markedsordning for bananer.

Artikel 6

1. Indkomststøtten beregnes individuelt for hver traditionel AVS-leverandør på grundlag af de mængder, der er udført til Fællesskabet i anvendelsesåret, og forskellen mellem referenceprisen og den faktiske pris.

2. Referenceprisen er gennemsnitsprisen pr. ton bananer produceret i den pågældende AVS-stat og udført til Fællesskabet i de seks kalenderår umiddelbart forud for denne forordnings ikrafttræden, idet der ses bort fra de to år med de højeste og de laveste tal.

Den faktiske pris er gennemsnitsprisen pr. ton bananer produceret i den pågældende AVS-stat og udført til Fællesskabet i anvendelsesåret.

3. De statistikker, der skal benyttes ved beregningen af indkomststøtten, er dem, De Europæiske Fællesskabers Statistiske Kontor beregner og offentliggør vedrørende Fællesskabets import.

4. Inden den 1. juli hvert år fastsætter Kommissionen indkomststøtten for det foregående år efter høring af den pågældende AVS-stat.

AFSNIT III ALMINDELIGE BESTEMMELSER

Artikel 7

1. Finansieringsmidler, der ydes som følge af forpligtelser i henhold til afsnit I, udbetales ud over eventuelle midler, der stilles til rådighed for AVS-staterne i henhold til bestemmelserne i fjerde AVS-EF-konvention.

2. Finansieringsmidler, der ydes som følge af forpligtelser i henhold til afsnit II, udbetales som supplement til de midler, der stilles til rådighed under ordningen for stabilisering af eksportindtægterne, der er omhandlet i artikel 186 ff. i fjerde AVS-EF-konvention. Afsnit II giver således kun ret til udbetaling af indkomststøtte, når overførsler vedrørende identiske mængder i overensstemmelse med konventionens artikel 186 ff. ikke fuldt ud kompenserer for virkningerne af prisfald for traditionelle AVS-leverandørers indtægter.

3. Den udbetalte indkomststøtte anvendes i overensstemmelse med en række gensidige forpligtelser, som i hvert enkelt tilfælde aftales mellem den berørte traditionelle AVS-leverandør og Kommissionen, til fordel for producenter, der rammes af indkomsttab, og den anvendes til at øge produktionens økonomiske bæredygtighed.

4. a) Skaber anvendelsen af afsnit II grundlag for overførsler, sender den berørte AVS-stat i måneden efter modtagelsen af den i artikel 6, stk. 4, omhandlede meddelelse Kommissionen en udførlig analyse af sektoren med angivelse af indkomsttabet, årsagerne til tabet, myndighedernes politik og de projekter, programmer eller foranstaltninger, som midlerne skal tildeles i overensstemmelse med målene i stk. 3. i nærværende artikel.

b) Kommissionen og den berørte AVS-stat gennemgår sammen de projekter, programmer eller foranstaltninger, som AVS-modtagerstaterne forpligter sig til at tildele de overførte midler.

c) Midlerne anvendes til støtte for foranstaltninger, der umiddelbart skal forbedre produktionens økonomiske bæredygtighed, eller tilpasningsforanstaltninger, der tager sigte på omstrukturering af produktionen og eksporten, inden for rammerne af en sammenhængende reformpolitik i banansektoren.

Artikel 8

1. Den i artikel 1 omhandlede støtte ydes på betingelse af, at den pågældende AVS-stat har udpeget en repræsentativ organisation, der har beføjelse til at optræde og modtage betalinger på dens vegne inden for rammerne af denne forordning.

2. De repræsentative organisationer skal have følgende kendetegn:

a) de skal udelukkende eller hovedsagelig bestå af bananproducenter i et eller flere traditionelle AVS-leverandørlande

b) de skal varetage mindst to af følgende aktiviteter:

- forbedring af varernes kvalitet

- forbedring af distribution og afsætning

- forbedring af producenternes afkast

- forbedring af producenternes rolle i markedsordningen for bananer.

3. Kommissionen skal underrettes om, hvilken repræsentativ organisation der udpeges i overensstemmelse med stk. 2.

Artikel 9

Kommissionen fastsætter om fornødent gennemførelsesbestemmelser til denne forordning efter proceduren i artikel 10.

Artikel 10

Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 11

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 29. februar 1996. Den udløber den 31. december 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den . . .

På Rådets vegne

Formand

(1) EFT nr. C 92 af 28. 3. 1996, s. 16.

(2) EFT nr. C 204 af 15. 7. 1996, s. 37.

(3) Europa-Parlamentets udtalelse af 21. juni 1996 (endnu ikke offentliggjort i Tidende), Rådets fælles holdning af 23. juli 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 47 af 25. 2. 1993, s. 1. Forordningen er senest ændret ved forordning (EF) nr. 3290/94 (EFT nr. L 349 af 31. 12. 1994, s. 105)

(5) EFT nr. L 286 af 5. 11. 1994, s. 1.

BILAG

DEN I ARTIKEL 2, STK. 1, FØRSTE LED, OMHANDLEDE LISTE

Traditionelle AVS-leverandører af bananer

Belize

Cameroun

Côte d'Ivoire

Dominica

Grenada

Jamaica

Kap Verde

Madagaskar

Saint Lucia

Saint Vincent og Grenadinerne

Somalia

Surinam

RÅDETS BEGRUNDELSE

I. INDLEDNING

1. Kommissionen forelagde den 1. februar 1996 et forslag (1) på grundlag af EF-traktatens artikel 130 W om ændring af Rådets forordning (EF) nr. 2686/94 af 31. oktober 1994 om en særlig støtteordning for traditionelle AVS-leverandører af bananer (2).

2. Europa-Parlamentet vedtog sin udtalelse under førstebehandlingen af forslaget den 21. juni 1996.

3. Rådet fastlagde sin fælles holdning den 23. juli 1996 i overensstemmelse med traktatens artikel 189 C.

II. FORMALET MED FORSLAGET

Formålet med forslaget er at forlænge udløbet af gyldighedsperioden for forordning (EF) nr. 2686/94 fra den 28. februar 1996 til den 31. december 1996.

III. ANALYSE AF DEN FÆLLES HOLDNING

Rådets fælles holdning afspejler indholdet af Kommissionens forslag. Rådet har imidlertid ændret forslaget af den simple grund, at det ikke er retligt muligt at forlænge gyldighedsperioden for en forordning, som er udløbet, således som det ville have været tilfældet med denne forordning på baggrund af den tid, der ville medgå til de procedurer, som var forudset til dens forlængelse. Rådet besluttede derfor at vedtage en ny forordning med samme ordlyd som den udløbne forordning med undtagelse af ændrede anvendelsesdatoer.

(1) EFT nr. C 92 af 28. 3. 1996, s. 16.

(2) EFT nr. L 286 af 5. 11. 1994, s. 1.